TV-stjernen Harry Anderson er død
Asheville politikammer i North Carolina bekrefter den triste nyheten overfor New York Times . Dødsårsaken er ikke kjent, men sønnen Dashiell Anderson opplyser til TMZ at han døde av naturlige årsaker. Anderson slo gjennom i TV-serien «Night Court», som gikk på skjermen fra 1984 – 1992, men det var gjennom «Cheers» i 1982 han ble oppdaget av TV-produsentene. Han delte fornavn med sine to mest populære rollefigurer. I «Cheers» figurerte han som svindleren Harry Gittes, mens han i «Night Court» fylte hovedrollen som dommer Harry Stone. Publikum husker ham også fra «Tales From the Crypt» og «Dave’s World». «Night Court» høstet en rekke priser, deriblant syv Emmy-trofeer. Serien kan skilte med totalt 31 nominasjoner til den gjeve TV-prisen. Anderson var en kritikeryndling, melder amerikanske medier. Selv var han ydmyk. – Jeg var aldri egentlig en skuespiller – bare en tryllekunstner som snublet over en rolle i «Cheers», skal han ha uttalt. Og det var trylling han opprinnelig holdt på med, før han inntok TV-skjermen. Hans siste rolle var i «A Matter Of Faith» i 2014. Han dukket også opp i «30 Rock» – i rollen som seg selv. Tidlig i karrieren var Anderson en hyppig gjest i «Saturday Night Live». Han var gift to ganger og etterlater seg kone og to voksne barn.
Skuespilleren, kjent fra serier som «Night Court» og «Cheers», ble funnet død i sitt eget hjem mandag – 65 år gammel.